Dokument ta’ ħidma mill-persunal tal-Kummissjoni - Dokument li jakkumpanja l- proposta għal regolament tal-Parlament ewropew u l-Kunsill dwar il-projbizzjoni ta’ l-esaportazzjonijiet u l-ħażna sikura tal-merkurju metalliku - Sommarju eżekuttiv {KUMM(2006) 636 final SEG(2006) 1369} /* SEK/2006/1370 */





[pic] | KUMMISSJONI TAL-KOMUNITAJIET EWROPEJ | Brussel 26.10.2006 SEG(2006) 1370 DOKUMENT TA’ ĦIDMA MILL-PERSUNAL TAL-KUMMISSJONI Dokument li jakkumpanja l- PROPOSTA GĦAL REGOLAMENT TAL-PARLAMENT EWROPEW U L-KUNSILL DWAR IL-PROJBIZZJONI TA’ L-ESAPORTAZZJONIJIET U L-ĦAŻNA SIKURA TAL-MERKURJU METALLIKU SOMMARJU EŻEKUTTIV {KUMM(2006) 636 finalSEG(2006) 1369} DOKUMENT TA’ ĦIDMA MILL-PERSUNAL TAL-KUMMISSJONI Dokument li jakkumpanja l- PROPOSTA GĦAL REGOLAMENT TAL-PARLAMENT EWROPEW U L-KUNSILL DWAR IL-PROJBIZZJONI TA’ L-ESAPORTAZZJONIJIET U L-ĦAŻNA SIKURA TAL-MERKURJU METALLIKU SOMMARJU EŻEKUTTIV Din l-evalwazzjoni ta’ l-impatt ġiet imħejjija mis-servizzi tal-Kummissjoni għall-implimentazzjoni ta’ żewġ azzjonijiet ewlenin fl-Istrateġija dwar il-Merkurju[1]: il-projbizzjoni ta’ l-esportazzjonijiet tal-merkurju (azzjoni 5) u l-ħażna sikura tal-merkurju żejjed (azzjoni 9). L-għan huwa li jiġu evalwati l-miżuri speċifiċi li hemm bżonn jittieħdu sabiex tiġi introdotta leġiżlazzjoni effettiva. Ix-xenarju bażi jinkludi projbizzjoni ta’ l-esportazzjoni fuq il-merkurju metalliku u l-obbligu tal-ħażna/ir-rimi għall-merkurju żejjed mill-industrija tal-klor-alkali. Il- kwistjonijiet magħżula għal evalwazzjoni iktar dettaljata f’din l-evalwazzjoni ta’ l-impatt huma: - L-ambitu tal-projbizzjoni ta’ l-esportazzjoni: Il-komposti u l-prodotti tal-merkurju li diġà hemm restrizzjoni fuqhom fl-Unjoni Ewropea għandhom ikunu koperti wkoll? - L-ambitu ta’ l-obbligu tal-ħażna: L-obbligu tal-ħażna/ir-rimi huwa meħtieġ ukoll għall-merkurju bħala prodott sekondarju mill-produzzjoni tal-metall li ma fihx ħadid; it-tindif tal-gass naturali; u l-merkurju riċiklat? - Rappurtar u skambju ta’ informazzjoni: Kif tfassal għodda għall-implimentazzjoni tal-projbizzjoni ta’ l-esportazzjoni u l-obbligu tal-ħażna/ir-rimi b’mod effettiv u sikur. - Strumenti ġuridiċi L-evalwazzjoni ta’ l-impatt tikkonkludi li, f’dan l-istadju, l-estensjoni tal-projbizzjoni ta’ l-esportazzjoni tal-merkurju fuq prodotti li fuqhom hemm restrizzjoni għat-tqegħid tagħhom fis-suq ta’ l-UE u fuq il-komposti bħalma hu l-kalomel, tkun prematura. Dan għandu jkun suġġett għal iktar evalwazzjoni eventwali qabel ma tidħol fis-seħħ il-projbizzjoni ta’ l-esportazzjoni fl-2011. B’mod partikolari, f’konformità ma’ prinċipji ta’ regolamentazzjoni aħjar, l-ispejjeż aministrattivi ta’ tali estensjoni, kif ukoll l-impatti fuq il-kompetittività tan-negozju ta’ l-UE jistgħu jeħtieġu analiżi iktar fil-fond. L-analiżi ta’ l-iżviluppi fis-swieq globali tikkonferma b’mod ċar il-konklużjonijiet li ntlaħqu iktar qabel fl-Istrateġija dwar il-Merkurju: il-projbizzjoni ta’ l-esportazzjonijiet tal-merkurju għandha tiġi kkunsidrata minn perspettiva usa’. Sabiex trendi l-massimu tal-benefiċċji ambjentali, għandha tiġi kkumplimentata minn azzjonijiet meħuda fuq livell globali. Madankollu, huwa importanti li, meta jitqiesu l-kwantitajiet konsiderevoli tal-merkurju metalliku in kwistjoni, l-UE ġġib ruħha b’mod pro-attiv u tkompli bil-kontribuzzjoni tagħha għat-tnaqqis ta’ l-espożizzjoni għall-merkurju, mingħajr ma tistenna l-iżvilupp sħiħ ta’ strument ġuridiku fuq livell globali. Is-sorsi ewlenin tal- provvista tal-merkurju fl-Unjoni Ewropea huma: kwantitajiet żejda mill-industrija tal-klor-alkali matul il-proċess ta’ tibdil għal ambjent bla merkurju jew meta jingħalaq impjant; il-merkurju bħala prodott sekondarju minn tħaffir għall-materjal mhux tal-ħadid u attivitajiet ta’ tidwib (per eżempju, il-produzzjoni taż-żingu); il-merkurju bħala prodott sekondarju mit-tindif tal-gass naturali; il-merkurju riċiklat (merkurju tal-proċess u merkurju minn prodotti, per eżempju, lampi fluworexxenti, eċċ.); u inventarji tal-merkurju akkumulati matul is-snin ta’ qabel mis-sensara u l-kummerċjanti bħall-MAYASA[2]. Fl-2005, il-provvista totali rrapurtata (li ma kienet tinkludi l-ebda merkurju meħud mill-inventarji) mill-Unjoni Ewropea kienet ta’ 625 tunnellata. Il-konsum totali tas-suq (inkluż il-merkurju fi prodotti importati fl-Unjoni Ewropea) hu ta’ bejn wieħed u ieħor 440 tunnellata fis-sena. L-ikbar utent (madwar 50%) tal-merkurju metalliku huwa l-industrija tal-klor-alkali. Fl-2005, id-domanda mill-industrija tal-klor-alkali kienet ta’ madwar 190 tunnellata. L-użu l-iktar sinifikanti li jmiss fl-Unjoni Ewropea huwa fl-amalgama dentali. Il-fatturi ewlenin għat-tnaqqis fl-Unjoni Ewropea ta’ 25 Stat Membru huma t-tnaqqis sostanzjali jew is-sostituzzjoni tal-kontenut tal-merkurju fi prodotti u proċessi regolati (iż-żebgħa, il-batteriji, il-pestiċidji, il-klor-alkali, eċċ.) u bidla ġenerali ta’ l-operat tal-manifattura tal-prodotti tal-merkurju (termometri, batteriji, eċċ.) mill-pajjiżi ta’ l-Unjoni Ewropea ta’ 25 Stat Membru għall-pajjiżi terzi. Ix-xejra tad-domanda għal merkurju fuq il-perjodu 2005-2015 għal użi għajr dak mill-industrija tal-klor-alkali[3] hija ta’ madwar 190 tunnellata fis-sena. Sadanittant, il-provvista stmata fl-Unjoni Ewropea (li ma tinkludix il-merkurju ta’ wara l-2011 mill-industrija tal-klor-alkali u l-merkurju bħala prodott sekondarju mill-produzzjoni tal-metalli mhux tal-ħadid u mit-tindif tal-gass naturali) se tkun ta’ madwar 481 tunnellata fis-sena. Il-prezzijiet tal-merkurju ilhom li qabdu t-triq tan-niżla għall-biċċa l-kbira ta’ dawn l-aħħar 40 sena. Matul dawn l-aħħar 10 snin stabilizzaw ruħhom fl-iktar livelli baxxi minn qatt qabel – fil-firxa ta’ US$4-5 kull kg ta’ merkurju – qabel ma sparaw ‘il fuq minn US$20 min-nofs l-2004 u fl-2005, u waqgħu kemmxejn lura fl-2006[4]. Huwa diffiċli li wieħed jara kif se jġib ruħu l-prezz tal-merkurju fuq il-perjodu ta’ żmien medju jew fit-tul. Bil-merkurju tal-klor-alkali ta’ l-Unjoni Ewropea li qed ifawwar is-suq sakemm l-esportazzjonijiet ma jiġux ipprojbiti, nistgħu nistennew li l-prezzijiet ikomplu jaqgħu għal US$10/kg jew inqas matul is-sena d-dieħla. F’din l-evalwazzjoni ta’ l-impatt aħna nassumu li l-prezz tas-suq domestiku ta’ l-Unjoni Ewropea se jkun daqs il-prezz globali, peress li l-importazzjonijiet fl-Unjoni Ewropea se jkunu permessi wara l-2011. Qed jintuża prezz ta’ US$10/kg[5] fil-kalkulazzjonijiet f’din l-evalwazzjoni ta’ l-impatt. Ġiet proposta projbizzjoni ta’ l-esportazzjoni fuq il-merkurju metalliku. L-Unjoni Ewropea hija esportatur ewlieni tal-merkurju metalliku. Wara li waqaf it-tħaffir fil-minjiera Spanjola ta’ Almaden fl-2003, l-ikbar provvista tal-merkurju ta’ l-Unjoni Ewropea issa ġejja mill-industrija tal-klor-alkali. Attwalment, l-industrija tal-klor-alkali tbigħ l-ammont żejjed ta’ merkurju tagħha meta taqleb għat-teknoloġija mingħajr merkurju. It-total ta’ l-ammonti li jifdal fiċ-ċelloli ta’ l-industrija tal-klor-alkali huwa stmat li hu ta’ madwar 12000 tunnellata. Id-domanda ta’ l-Unjoni Ewropea għall-merkurju hija baxxa. Għalhekk, il-biċċa l-kbira tal-merkurju tiġi esportata. Skond statistiċi internazzjonali tal-kummerċ, fl-2004 ġew esportati 824 tunnellata. Il-merkurju huwa problema globali u huma meħtieġa azzjonijiet internazzjonali sabiex tissolva din il-problema. L-Unjoni Ewropea ma setgħetx targumenta b’mod kredibbli u tappoġġja l-isforzi attivi madwar id-dinja għat-tnaqqis tal-provvista u d-domanda tal-merkurju fuq in-naħa l-waħda filwaqt li tibqa’ fornitur ewlieni fid-dinja fuq in-naħa l-oħra. Ġie propost obbligu tal-ħażna għall-merkurju metalliku li m’għadux jintuża fl-industrija tal-klor-alkali, il-merkurju bħala prodott sekondarju mill-produzzjoni tal-metalli mhux tal-ħadid u l-merkurju bħala prodott sekondarju mit-tindif tal-gass naturali. Attwalment, il-provvista interna tal-merkurju ta’ l-UE taqbeż id-domanda. Mill-informazzjoni milqugħa, is-sitwazzjoni se tissokkta fil-futur. Jidher ukoll li se jkun hemm biżżejjed merkurju għas-suq intern ta’ l-Unjoni Ewropea mingħajr l-użu tal-merkurju żejjed mill-industrija tal-klor-alkali u l-merkurju bħala prodott sekondarju mill-produzzjoni tal-metalli mhux tal-ħadid u t-tindif tal-gass naturali. Id-domanda għall-merkurju fl-Unjoni Ewropea qed tonqos b’mod stabbli u wara d-dħul fis-seħħ tal-projbizzjoni ta’ l-esportazzjoni u l-obbligu tal-ħażna, id-domanda se tkun inqas mill-provvista mill-merkurju riċiklat u l-istokks li jifdal fl-Unjoni Ewropea. L-obbligu tal-ħażna ma jkoprix b’mod deliberattiv il-merkurju riċiklat mill-prodotti li fihom il-merkurju. Dan is-sors huwa s-sors ippreferut mill-perspettiva ta’ l-ambjent. Hemm probabbiltà li l-ġbir tal-merkurju mixtieq jieqaf jekk l-obbligu tal-ħażna jiġi introdott għall-merkurju riċiklat ukoll. Mingħajr il-ġbir, ħafna minn dan il-merkurju jista’ jiġi rrilaxxat fl-ambjent. Ġie propost skambju ta’ rappurtar u informazzjoni biex ikunu rrintraċċjati l-importazzjonijiet u l-esportazzjonijiet tal-merkurju u l-komposti tiegħu fi ħdan l-Istati Membri kif ukoll lejn il-Komunità u minnha, bħala għodda biex jiġu implimentati l-projbizzjoni ta’ l-esportazzjoni u l-obbligu tal-ħażna b’mod effettiv u sikur. Kieku timmira biex tagħmel l-aħjar użu tad-dejta disponibbli, tissimplifika l-fluss tad-dejta u tillimita għall-iktar mod minimu l-piżijiet amministrattivi. Dan għandu jiffaċilita wkoll reazzjonijiet f’waqthom għat-tibdil fil-modi tal-produzzjoni u l-konsum. Sistema riġida bbażata fuq kwestjonarju perjodiku, per eżempju, hija evitata b’mod deliberattiv. Jidher li Regolament huwa l-uniku strument ġuridiku xieraq għall-introduzzjoni ta’ projbizzjoni ta’ l-esportazzjoni u l-obbligu tal-ħażna/ ir-rimi. Għadha mhix proposta soluzzjoni għall-ħażna/ir-rimi għall-merkurju żejjed, l-att ġuridiku huwa limitat għall-identifikazzjoni ta’ dawk it-tipi ta’ faċilitajiet għall-ħażna/ir-rimi li jipprovdu garanziji bizzejjed għall-immaniġġjar sikur tal-merkurju metalliku, meta jitqiesu l-ispeċifikazzjonijiet tas-sustanza. Sabiex tkun iggarantita sikurezza fit-tul, evalwazzjoni tar-riskju speċifika dwar is-sit għall-merkurju hija proposta. Id-deċiżjoni fuq l-alternattiva tal-ħażna/ir-rimi individwali għandha tittieħed mill-industrija u l-Istati Membri kkonċernati. Ir-Regolament se jkun akkumpanjat minn ftehim volontarju mill-industriji tal-klor-alkali li hija l-industrija l-iktar ikkonċernata f’termini ta’ kwantitajiet ta’ merkurju. Il-projbizzjoni ta’ l-esportazzjoni u l-obbligu tal-ħażna jeħtieġu wkoll jitqiesu flimkien ma’ l- azzjonijiet internazzjonali mifthiema fl-Istrateġija dwar il-Merkurju. Jeħtieġ jittieħdu miżuri fuq livell globali biex tinqata’ ftit ftit il-produzzjoni ta’ merkurju ġdid miċ-ċinabru, u biex jiġi evitat li l-ammonti żejda ta’ merkurju jmorru lura fis-suq. Hija ppjanata kooperazzjoni mal-pajjiżi li qed jiżviluppaw u l-Unjoni Ewropea tappoġġja wkoll l-inizjattivi internazzjonali, bħalma hu l-Programm Globali ta’ l- UNEP dwar il-Merkurju. Il-Kummissjoni qiegħda ttejjeb b’mod sistematiku l-kuntatti tagħha ma’ pajjiżi li mhumiex membri ta’ l-Unjoni Ewropea li huma rilevanti bħala produtturi, utenti u esportaturi tal-merkurju u/jew huma suġġetti għall-problemi ta’ tniġġis minħabba l-merkurju. Konferenza internazzjonali dwar il-merkurju li għandha ssir fis-26/27 ta’ Ottubru 2006 fi Brussell b’ammont sinifikattiv ta’ parteċipanti li mhumiex membri ta’ l-Unjoni Ewropea, se tibni iktar l-impetu għal negozjati internazzjonali, inklużi kwistjonijiet kummerċjali, qabel sew l-24 sessjoni tal-Kunsill Regolatorju ta’ l- UNEP fl-2007. Stima ta’ l-ispejjeż u l-benefiċċji . Il-paragun tal-benefiċċji konservattivi u baxxi (jew l-ispejjeż evitati għal kull tunnellata ta’ merkurju) hu mistenni jkun ogħla mill-istimi ta’ l-ispejjeż ta’ rendiment għoli, madankollu, l-analiżi ppreżentata fl-Anness III m’għandhiex tkun ikkunsidrata bħala analiżi kompluta ta’ kemm jaqbel, peress li d-dejta disponibbli ma tagħtix lok għal paragun dirett bejn l-ispejjeż u l-benefiċċji mistennija. L-evalwazzjoni ta’ l-impatt tapplika taħlita ta’ analiżi kwalitattivi u kwantittativi meta tevalwa l-aspetti ambjentali. L-użi globali u l-merkurju żejjed li jifdal li għandu jkun esportat mill-UE huma ppreżentati f’termini kwantitattivi. Hemm l-assunzjoni li parti sinifikanti ta’ dawn l-użi jistgħu jirriżultaw f’merkurju metalliku dieħel fl-ambjent. Il-projbizzjoni ta’ l-esportazzjoni tal-merkurju u l-introduzzjoni tal-ħażna obbligatorja huma mistennija jnaqqsu l-emissjonijiet, għalkemm huwa diffiċli li wieħed jikkwantifika l-iskala ta’ dawk l-emissjonijiet[6]. Biex kieku tkun tista’ ssir evalwazzjoni tal-benefiċċji għas-saħħa tal-bniedem, ikun hemm bżonn li jinbena mudell li jgħaqqad il-ħruġ ma’ l-ambjent, il-formazzjoni tal-metilmerkurju fil-ħut u jidentifika teħid minn popolazzjonijiet vulnerabbli. Wara li ġie kkunsidrat l-ambitu ta’ l-eżerċizzju ta’ l-immodellar (il-mezz ambjentali kkonċernat, il-kopertura ġeografika, il-popolazzjonijiet li għandhom jiġu koperti, eċċ.), ġie konkluż li t-tnedija ta’ tali eżerċizzju jkun kontra l-analiżi tal-prinċipju ta’ proporzjonalità kif stipolata fil-linji gwida ta’ l-evalwazzjoni ta’ l-impatt. Riċerka ġdida dwar il-benefiċċji mwettqa fl-Istati Uniti[7][8] tagħti firxa li tibda’ minn €3m fis-sena għal tunnellata ta’ emissjonijiet evitata sa €70-100m/fis-sena/tunnellata. Tissuġġerixxi wkoll li l-benefiċċji kull tunnellatta jiżdiedu ma’ żieda fit-tnaqqis totali, minkejja li b’pass ħafna inqas mgħaġġel. Dan jista’ jitqabbel mal-firxa ta’ fuq ta’ l-ispejjeż għar-rimi permanenti (sodda ta’ blat fonda) €37-70,000 tunnellata/sena (għal perjodu ta' żmien ta’ 40 sena) u telf tad-dħul (€10,000/tunnellata). [1] COM(2005) 20 finali [2] Miñas de Almadén y Arrayanes, S.A. [3] L-industrija tal-klor-alkali se terġa’ tuża l-merkurju żejjed tagħha stess u għalhekk din id-domanda mhix inkluża fl-ammont ta’ hawn fuq. [4] Il-kummerċjanti internazzjonali tal-metalli mhux tal-ħadid jikkwotaw tipikament il-prezzijiet f’dollari amerikani ($US). [5] €7.85/kg jew €7851.76 kull tunnellata [6] Perikli għall-ambjent u għas-saħħa, b’mod partikolari tal-metilmerkurju li jifforma f’ambjent ta’ ilma, ġew evalwati i.a. mill- UNEP u mhumiex riprodotti b’mod komplut fl-IA. [7] Valutazzjoni ekonomika ta’ benefiċċji għas-saħħa tal-bniedem tal-kontroll ta’ l-emissjonijiet tal-merkurju mill-Istati Uniti, impjanti ta’ l-enerġija mħaddma bil-faħam www.nescaum.org, Frar 2005 ( Economic valuation of human health benefits of controlling mercury emissions from U.S. coal-fired power plants, www.nescaum.org, Feb 2005 ) [8] Is-saħħa pubblika u l-konsegwenzi ekonomiċi tat-tossiċità mill-metilmerkurju fuq il-moħħ li qed jiżviluppa, Perspettivi dwar is-saħħa Ambjentali 113, Mejju 2005 ( Public health and economic consequences of methyl mercury toxicity to the developing brain, Environmental Health Perspectives 113, May 2005)